P6_TA(2007)0137

Bekæmpelse af hiv/aids

Europa-Parlamentets beslutning af 24. april 2007 om bekæmpelse af hiv/aids i Den Europæiske Union og i nabolandene i perioden 2006-2009 (2006/2232(INI))

Europa-Parlamentet,

- der henviser til sin beslutning af 6. juli 2006 om hiv/aids: tid til handling [1],

- der henviser til sin beslutning af 30. november 2006 om aids [2],

- der henviser til Rådets konklusioner af 6. juni 2005 om bekæmpelse af hiv/aids,

- der henviser til notatet fra Rådets Generalsekretariat af 24. november 2005 om "Verdensaidsdagen — en EU-erklæring om hiv-forebyggelse med henblik på en aidsfri generation",

- der henviser til EU's narkotikastrategi (2005-2012) vedtaget af Det Europæiske Råd den 17. december 2004,

- der henviser til Kommissionens meddelelse til Rådet og Europa-Parlamentet om bekæmpelse af hiv/aids i EU og i nabolandene i perioden 2006-2009 (KOM(2005)0654),

- der henviser til Kommissionens meddelelse til Rådet og Europa-Parlamentet om en sammenhængende europæisk politisk ramme for økonomiske foranstaltninger til bekæmpelse af hiv/aids, malaria og tuberkulose (KOM(2004)0726),

- der henviser til Kommissionens meddelelse om EU's naboskabspolitik — strategidokument (KOM(2004)0373),

- der henviser til Kommissionens meddelelse til Rådet og Europa-Parlamentet om styrkelse af EU's naboskabspolitik (KOM(2006)0726),

- der henviser til Dublin-erklæringen om partnerskab til bekæmpelse af hiv/aids i Europa og Centralasien, vedtaget på ministerkonferencen "nedbrydning af barriererne — partnerskab til bekæmpelse af hiv/aids i Europa og Centralasien", som blev afholdt inden for rammerne af det irske EU-formandskab den 23.- 24. februar 2004,

- der henviser til Vilnius-erklæringen om foranstaltninger til fremme af bekæmpelsen af hiv/aids i Den Europæiske Union og i nabolandene, som blev vedtaget af ministre og regeringsrepræsentanter fra Den Europæiske Union og dens nabolande på konferencen "Europa og hiv/aids — nye udfordringer, nye muligheder", der blev afholdt i Vilnius i Litauen den 16.- 17. september 2004,

- der henviser til FN's millennium-erklæring, der blev vedtaget af FN's generalforsamlings 55. samling den 8. september 2000, samt til FN's millenniumudviklingsmål, herunder især målsætningen om at vende spredningen af hiv/aids inden 2015,

- der henviser til forpligtelseserklæringen om hiv/aids, der blev vedtaget af FN's generalforsamling under dennes særlige samling om hiv/aids den 27. juni 2001,

- der henviser til FN's generalforsamlings resolution om forpligtelseserklæringen om hiv/aids, der blev vedtaget den 2. august 2001,

- der henviser til FN's generalforsamlings opfølgning på gennemførelsen af forpligtelseserklæringen om hiv/aids "Henimod en universel tilgang: evaluering på grundlag af FN's program om hiv/aids om bedre forebyggelse af hiv, behandling, pleje og støtte" af 24. marts 2006,

- der henviser til FN's generalsekretærs rapport vedrørende forpligtelseserklæringen om hiv/aids: fem år senere, fra den 24. marts 2006,

- der henviser til "den politiske erklæring om hiv/aids", som FN's generalforsamling vedtog den 2. juni 2006,

- der henviser til Verdenssundhedsorganisations hiv/aids-program "henimod universel adgang inden 2010" fra 2006,

- der henviser til UNAIDS' rapport fra 2006 om den globale aids-epidemi,

- der henviser til UNAIDS-rapporten "Aids Epidemic Update" fra december 2006,

- der henviser til EuroHIV's midtvejsrapport 2005 fra august 2006,

- der henviser til Eurobarometer-undersøgelsen om forebyggelse af aids fra februar 2006,

- der henviser til Europarådets Parlamentariske Forsamlings resolution 1399 (2004) samt dets henstilling 1675 (2004) om en europæisk strategi til fremme af seksuel og reproduktiv sundhed og seksuelle og reproduktive rettigheder,

- der henviser til forretningsordenens artikel 45,

- der henviser til betænkning fra Udvalget om Miljø, Folkesundhed og Fødevaresikkerhed og udtalelse fra Udvalget om Kvinders Rettigheder og Ligestilling (A6-0091/2007),

A. der henviser til, at mere end 39,5 millioner mennesker verden over ifølge UNAIDS-rapporten "Aids Epidemic Update" fra 2006 er hiv-smittet, at 4,3 millioner mennesker er blevet smittet med hiv så sent som i 2006, og at 95 % af de hiv/aidsramte lever i udviklingslande,

B. der henviser til, at EuroHIV's midtvejsrapport 2005 viser, at 215510 mennesker blev smittet med hiv iperioden 1998-2005 i Den Europæiske Union, samt at 646142 mennesker blev smittet med hiv i Verdenssundhedsorganisationens (WHO) europæiske region,

C. der henviser til, at næsten en fjerdedel af alle nye hiv-tilfælde ifølge EuroHIV er unge under 25,

D. der henviser til, at mennesker, der lever med hiv/aids, bliver stigmatiseret og diskrimineret,

E. der henviser til, at nye fremskridt i behandlingen af hiv/aids kombineret med et fald i finansieringen af forebyggende foranstaltninger har bidraget til en stigning med hensyn til risikoadfærd og dermed også til stadig flere nye tilfælde af hiv-smitte,

F. der henviser til, at rapporterne fra EuroHIV og UNAIDS bekræfter, at antallet af nye hiv-infektioner stadig stiger alarmerende i Den Europæiske Union og i Unionens nabolande, samt at det anslåede antal hiv-smittede i en række lande er næsten tre gange højere end de officielle tal,

G. der henviser til, at trods det øgede antal hiv-infektioner er det stadige fald i antallet af konstaterede aidstilfælde i de senere år fortsat i 2005, hvor der blev konstateret under halvt så mange tilfælde sammenlignet med 1998,

H. der henviser til, at en stor del af tilfældene af hiv-smitte forbliver uopdagede, og at mange mennesker ikke har kendskab til deres serostatus og sandsynligvis først får kendskab hertil, når de rammes af hiv/aids-relaterede sygdomme [3],

I. der henviser til, at hiv bliver betydelig mere smitsom, såfremt der forekommer andre seksuelt overførte sygdomme samtidig (som f.eks. gonorré, klamydia, herpes og syfilis),

J. der henviser til, at den gruppe, der løber den største risiko for at blive smittet med hiv, omfatter stiknarkomaner, mænd, der dyrker sex med mænd, sexarbejdere og deres kunder, migranter, fængslede og unge under 25,

K. der henviser til, at epidemien blandt stiknarkomaner er en af årsagerne til, at hiv-smitten har bredt sig hurtigt i mange østeuropæiske lande,

L. der henviser til, at ca. tre fjerdedele af de heteroseksuelle, som er blevet smittet med hiv i Vest- og Centraleuropa, ifølge UNAIDS-rapporten "Aids Epidemic Update" fra 2006 er immigranter og migranter,

M. der henviser til, at der i de fleste central- og vesteuropæiske lande er en lav hiv-prævalens ved bloddonationer, men at de seneste tal for en række østeuropæiske lande imidlertid viser en modsatrettet tendens,

N. der henviser til, at det i Dublin-erklæringen erkendes, at fremme af lighed mellem kvinder og mænd og piger og drenge samt respekt for retten til reproduktiv og seksuel sundhed og adgang til seksualundervisning, information og sundhedstjenester samt åbenhed omkring seksualitet er grundlæggende elementer i bekæmpelsen af pandemien,

O. der henviser til, at forebyggelsesprogrammer, herunder oplysning, øget adgang til information og kondomer, samt adgang til behandling og rehabilitering af stofmisbrugere og til skadebegrænsningstjenester, er det mest effektive redskab til bekæmpelse af hiv/aids,

P. der henviser til, at femidomet stadig bliver brugt for lidt, selv om det er det eneste eksisterende kvindekontrollerede middel til beskyttelse mod uønsket graviditet, hiv og andre seksuelt overførte sygdomme,

Q. der henviser til, at EuroHIV ikke har nogen nationale data fra Spanien og Italien, selv om begge lande af EuroHIV betragtes som områder med udbredte epidemier,

R. der henviser til, at aktuelle data bekræfter, at omfanget af nye hiv-infektioner og antallet af aidssmittede er forskellige fra medlemsstat til medlemsstat og i tilstødende lande, hvilket ligeledes gælder de grupper, der betragtes som mest sårbare,

S. der henviser til, at kvinder nu udgør 50 % af de hiv/aidssmittede over hele verden, men at deres særlige behov med hensyn til reproduktiv sundhed, herunder familieplanlægning, risikofri fødsler og amning, ofte ignoreres; der henviser til, at antallet af hiv-smittede kvinder og piger ifølge UNAIDS er steget i alle regioner i verden, idet de kraftigste stigninger er konstateret i Østeuropa, Asien og Latinamerika, og at kvinder af biologiske årsager ifølge WHO formentlig har større sandsynlighed end mænd for at blive smittet med hiv i et heteroseksuelt forhold,

T. der henviser til, at et stigende antal kvinder, uden at de ved det, smittes med HI-Virus under ubeskyttet privat heteroseksuel kontakt og således bliver smittebærere, der kan overføre virussen til deres børn, og at indsatsen ved en effektiv aidsbekæmpelse skal rettes mod de faktorer, der fortsat indebærer risici for kvinder og gør dem mere sårbare, som f.eks. manglende selvbestemmelse, vold mod og handel med kvinder, fattigdom og kønsdiskrimination,

U. der henviser til, at det seneste Eurobarometer om aids-forebyggelse fra februar 2006 viste, at 54 % af befolkningen i de 25 medlemsstater tror eller er overbevist om, at hiv-smitte kan overføres ved "at kysse personer med aids eller hiv-positive personer på munden", og at 42 % tror eller er overbevist om, at man kan blive smittet med hiv "ved at drikke af det samme glas, som en person med aids eller en hivpositiv person netop har drukket af",

V. der henviser til, at regeringsrepræsentanter fra Europa og Centralasien i Dublin-erklæringen lovede at fremme en effektiv og ansvarlig forvaltning fra stats- og regeringschefernes side med henblik på at beskytte folk mod denne trussel mod deres fremtid, at fremme menneskerettighederne, løse problemerne i forbindelse med stigmatisering, sikre adgang til oplysning, information og tjenesteydelser for alle, der har behov herfor, samt at opføre bekæmpelsen af hiv/aids i Europa og Centralasien som et fast punkt på vore regionale institutioners og organisationers dagsordener,

W. der henviser til, at ministre og regeringsrepræsentanter fra Den Europæiske Union og dens nabolande på ny bekræftede de forpligtelser, der er indgået i Dublin-erklæringen, med Vilnius-erklæringen; der henviser til, at begge erklæringer understreger nødvendigheden af effektive og omfattende foranstaltninger til opfølgning af de deri indeholdte aktioner,

X. der henviser til, at Vilnius-erklæringen udtrykkeligt nævner brugen af nationale finansielle instrumenter samt fællesskabsfonde, herunder strukturfondene, til gennemførelse af politik til bekæmpelse af hiv/aids,

Y. der henviser til, at ikke-statslige organisationer ofte er afhængige af offentlig støtte, og at udbudsprocedurer for fællesskabsfinansierede programmer sædvanligvis er komplicerede, samt at EU-medlemskab ofte medfører en pludselig indstilling af finansiel støtte til ikke-statslige organisationer fra andre internationale kilder end EU,

Z. der henviser til, at ikke alle medlemsstater har samme adgang til behandling og lægemidler, og at der i mange af dem — navnlig de nye medlemsstater — findes uligheder med hensyn til rådigheden over økonomiske midler og andre ressourcer,

AA. der henviser til, at medlemsstaterne har brug for bistand til udarbejdelse af programmer, der fremmer testning, uddannelse af rådgivere og livslang opfølgning og støtte til hiv-smittede, især fordi medicinen skal tages resten af livet og ofte har bivirkninger, og fordi hiv-stammerne kan blive resistente, hvis patienten ikke følger brugsanvisningen for hiv-medicinen nøje,

AB. der henviser til, at de seneste års intense generiske konkurrence i forbindelse med førstevalgsantiretroviral medicin har ført til et prisfald på næsten 99 %, fra 10000 USD til ca. 130 USD pr. patient pr. år, men at priserne på andetvalgsmedicin, som patienterne har brug for, da de med tiden bliver immune, stadig er høje, især på grund af de stadig flere barrierer i form af patenter i de vigtigste lande, som producerer generisk medicin,

AC. der henviser til, at der ikke findes nogen vaccine mod hiv, og at der stadig forskes i mikrobicider og anden udvikling af innovativ medicin,

AD. der henviser til, at WHO fem år efter Doha-erklæringen (i henhold til hvilken hver af WTO's medlemsstater har ret til at udstede tvangslicenser og frihed til at fastsætte betingelserne for udstedelse af sådanne licenser) har påpeget, at 74 % af al aidsmedicin stadig er beskyttet af et patent,

AE. der henviser til, at 10 % af alle nye hiv-infektioner globalt ifølge WHO kan relateres til stiknarkomaner, og at mindre end 5% af alle stiknarkomaner på verdensplan har adgang til effektiv hiv-prævention, behandling og sundhedspleje,

AF. der henviser til, at tuberkulose fremskynder udviklingen af hiv til aids, og at 90 % af hiv-positive dør af tuberkulose få måneder efter, at de har udviklet aktive tuberkulosesymptomer, på grund af manglen på behørig behandling, hvilket resulterer i, at en tredjedel af alle dødsfald blandt aidsramte skønnes at være forårsaget af tuberkulose,

1. hilser Kommissionens meddelelse om bekæmpelse af hiv/aids i Den Europæiske Union og i nabolandene (2006-2009) velkommen og støtter de aktioner og initiativer, der foreslås iværksat heri;

2. fastslår på ny, at alle mennesker har ret til sundhedsundervisning, korrekt information, sygdomsforebyggelse, sundhedspleje, lægehjælp og adgang til lægemidler;

3. anmoder Kommissionen om at analysere de senest tilgængelige data om nye hiv-infektioner for at kunne identificere de lande og befolkningsgrupper, der er hårdest ramt af denne epidemi, og formidle oplysningerne til de respektive medlemsstater;

4. opfordrer Kommissionen til på grundlag af de nationale data fra medlemsstaterne at identificere de mest sårbare grupper i hvert samfund og at opstille en udtømmende liste over sådanne grupper, således at Kommissionen og medlemsstaterne får mulighed for at nå disse grupper og løse deres problemer effektivt under hensyntagen til hvert enkelt lands særpræg samt give dem oplysning om, hvorledes de kan beskytte sig selv og deres partnere;

5. er foruroliget over det hurtigt voksende antal tilfælde af multiresistente hiv/aidsstammer og multiresistent eller fuldstændig resistent tuberkulose, og opfordrer Kommissionen til fortsat at udarbejde særskilte statistikker herom og at finde frem til og udbrede bedste praksis med hensyn til forebyggelse;

6. henstiller indtrængende til Kommissionen at overveje iværksættelse af passende foranstaltninger for at nå ud til migranter og immigranter i Den Europæiske Union, især når disse kommer fra lande med høje prævalensrater, for at bremse den alarmerende tendens i retning af nye hiv-infektioner blandt disse grupper;

7. kræver, at medlemsstaterne fuldt ud gennemfører Europa-Parlamentets og Rådets direktiv 2002/98/EF af 27. januar 2003 om fastsættelse af standarder for kvaliteten og sikkerheden ved tapning, testning, behandling, opbevaring og distribution af humant blod og blodkomponenter [4], navnlig for så vidt angår systematisk hiv-testning af doneret blod;

8. understreger betydningen af at rapportere korrekte data; påpeger, at indsamling af data skal være fortrolig og baseret på anonym og frivillig testning; opfordrer medlemsstaterne til at forbedre kvaliteten af deres respektive testning og rapporteringsmetoder;

9. noterer sig, at Det Europæiske Center for Forebyggelse af Kontrol med Sygdomme (ECDC) vil påtage sig det fulde ansvar for overvågning, indsamling og offentliggørelse af data vedrørende hiv/aids i 2008; henstiller indtrængende til Kommissionen at iværksætte behørige foranstaltninger for at forhindre et eventuelt tomrum i rapporteringen af nye data; anmoder ECDC om at være opmærksom på følsomme aspekter af dette område, når det offentliggør rapporter;

10. opfordrer Spanien og Italien til at aflægge rapport om deres nationale data til ECDC;

11. henstiller indtrængende til Kommissionen at gøre brug af alle til rådighed stående instrumenter, som f.eks. instrumenterne inden for rammerne af naboskabspolitikken og den nordlige dimension, for at nå de sårbare befolkningsgrupper i nabolandene og særlig i Kaliningradområdet i Rusland;

12. opfordrer Kommissionen til at udvikle videnbaserede programmer og fremme gennemførelsen af forebyggende og skadebegrænsende foranstaltninger, herunder brug af kondomer, substitutionsbehandling, adgang til frivillig testning, ombytning af kanyler og sprøjter og rådgivning af medlemmer af de grupper, der anses for sårbare, eller som er berørt af eller smittet med hiv, til at fremme og udbrede bedste praksis inden for positiv forebyggelse samt til at udarbejde en årlig rapport om gennemførelsen af disse foranstaltninger;

13. opfordrer Kommissionen og medlemsstaterne til at fremme kommunikationskampagner, som giver befolkningen klar besked om hiv-smitte, forebyggelsesmekanismer, risikoadfærd og forebyggende adfærd,

14. opfordrer medlemsstaterne og Kommissionen til i lyset af den omstændighed, at hiv-smittede kvinder ofte har været udsat for vold af en mandlig partner, og at kvinder er mere udsatte for hiv-smitte, at indføre de foranstaltninger til bekæmpelse af vold, der er foreslået i beslutningen af 2. februar 2006 om status over bekæmpelsen af volden mod kvinder og den fremtidige indsats [5];

15. hilser Kommissionens initiativ til etablering et civilsamfundsforum velkommen og tilskynder Kommissionen til at fortsætte og intensivere dets samarbejde med civilsamfundet inden for rammerne af dette forum;

16. tilskynder medlemsstaterne til at undersøge mulighederne for at etablere civilsamfundsfora på nationalt plan for at forbedre samarbejdet mellem de nationale offentlige myndigheder, sundhedsvæsenet og de lokale ikke-statslige organisationer, som arbejder med hiv/aids;

17. understreger betydningen af både Dublin-erklæringen og Vilnius-erklæringen og opfordrer indtrængende Kommissionen til at følge op på disse erklæringer;

18. understreger nødvendigheden af, at Kommissionen strømliner sine bestræbelser på at bekæmpe hiv/aids inden for de forskellige ansvarlige generaldirektorater og på at forbedre de forskellige administrative procedurer og mekanismer med henblik på at iværksætte så effektive og koordinerede foranstaltninger som muligt for at undgå dobbeltnormer og for at opnå de bedst mulige synergier;

19. tilskynder Kommissionen til at yde politisk og teknisk bistand til nabolande, der for at imødegå folkesundhedsproblemer ønsker at udnytte de muligheder, TRIPS-aftalen tilbyder, og til at yde bistand til opbygning af infrastruktur til hiv-rådgivning og -testning samt distribution af medicin og opfølgning heraf;

20. beklager, at de eksisterende regler om direkte fællesskabsfinansiering af ikke-statslige organisationer samt reglerne om deres deltagelse i projekter finansieret via fællesskabsprogrammer ikke er blevet harmoniseret; anmoder Kommissionen om at evaluere de eksisterende procedurer for at forbedre de ikke-statslige organisationers adgang til forskellige former for fællesskabsfinansiering;

21. gentager, at EU-medlemskab ofte betyder en brat afslutning på finansiel støtte til ikke-statslige organisationer fra andre internationale kilder end EU; opfordrer derfor Kommissionen til snarest muligt at overvåge situationen i Bulgarien og Rumænien og foreslå foranstaltninger til at udfylde det finansielle tomrum;

22. tilskynder Kommissionen til klart at definere reglerne for anvendelse af strukturfondene og socialfondene for hiv/aids-relaterede projekter og/eller programmer;

23. tilskynder Kommissionen til at benytte alle til rådighed stående muligheder inden for det syvende rammeprogram for forskning og udvikling med henblik på fortsat at subventionere og identificere flere lovende projekter vedrørende forskning i hiv/aids og udvikling af ny innovativ antiretroviral medicin, vacciner og mikrobicider; opfordrer Kommissionen til at sikre, at forskning i hiv/aids tager ligeligt hensyn til begge køn og inkluderer forskellige fysiologiske og biologiske aspekter angående overførsel af virus;

24. glæder sig over, at Kommissionen har sat sig det mål at støtte forskning i og evaluering af forebyggelsesmetoder vedrørende ændring af adfærdsmønstre, og opfordrer Kommissionen til at arbejde for videnbaserede forebyggelsesprogrammer om ændring af adfærdsmønstre;

25. opfordrer Kommissionen og medlemsstaterne til at afsætte flere offentlige midler til lægemiddelforskning og kræve af støttemodtagerne, at en bestemt del af deres forskning fokuserer på sådanne sygdomme;

26. opfordrer indtrængende Kommissionen til at afsætte bevillinger til forebyggelsesforanstaltninger inden for rammer af programmet for Fællesskabets indsats inden for folkesundhed med henblik på bekæmpelse af hiv/aids;

27. opfordrer indtrængende Kommissionen til at udforske mulighederne og de praktiske midler og udnytte resultaterne af klinisk forskning med henblik på bekæmpelse af hiv/aids i partnerlandene, Vestbalkan og Centralasien i overensstemmelse med procedurerne for ekstern bistand og under overholdelse af retningslinjerne i strategidokumenterne med de relevante lande og de vejledende programmer;

28. mener, at palliativ pleje spiller en vigtig rolle i behandlingen af hiv/aidsramte, og tilskynder til udvikling og udbredelse heraf i hele EU;

29. anmoder Kommissionen om især at være opmærksom på at fremme seksuelle og reproduktive sundhedsprogrammer for kvinder for at imødegå den stadig større udbredelse af epidemien blandt kvinder;

30. opfordrer indtrængende Kommissionen og medlemsstaterne til at støtte og tilvejebringe midler til forskning og udvikling inden for mikrobicider og femidomer, som giver kvinder mulighed for at beskytte sig selv og deres mandlige partner mod hiv/aids med eller uden partnerens samtykke, eftersom kondomer stadig er den mest velkendte og lettest tilgængelige form for beskyttelse mod hiv/aids og andre seksuelt overførte sygdomme, men kræver den mandlige partners samtykke [6];

31. opfordrer medlemsstaterne til at udvikle nationale strategier med henblik på at sætte kvinder og unge piger i stand til bedre at beskytte sig selv mod risikoen for hiv-smitte;

32. understreger, at det er nødvendigt at fremme synergien mellem forebyggelsen af hiv/aids og programmerne til fremme af seksuelle rettigheder og sundhed;

33. opfordrer medlemsstaterne til at respektere de menneskers seksuelle og reproduktive rettigheder, der lever med hiv/aids;

34. opfordrer medlemsstaterne til at fremme inddragelsen af både kvinder og mænd i aidsbekæmpelsen og opfordrer dem indtrængende til at kontrollere de nationale organer til koordinering af aidsbekæmpelsen;

35. opfordrer Kommissionen og medlemsstaterne til at give alle berørte personer og navnlig gravide kvinder adgang til hiv-medicin for at reducere antallet af tilfælde, hvor sygdommen overføres til ufødte børn;

36. anmoder Kommissionen om fortsat at yde økonomisk hjælp til og generelt støtte det værdifulde arbejde, der udføres af den globale fond til bekæmpelse af aids, tuberkulose og malaria; opfordrer medlemsstaterne til at gøre det samme;

37. påpeger, at en samtidig hiv/tuberkulose-infektion ligger til grund for en tredjedel af alle dødsfald blandt hiv-positive; henstiller derfor indtrængende til Kommissionen og medlemsstaterne at anerkende dette ved at udarbejde og fremme programmer til bekæmpelse af begge infektioner på samme tid; noterer sig den alarmerende udbredelse af multiresistente eller fuldstændig resistente tuberkulosestammer; noterer sig yderligere, at depression ofte optræder sammen med hiv og hepatitis, og opfordrer til indførelse af foranstaltninger med henblik på behandling og pleje af sådanne patienter;

38. understreger betydningen af ansvarlighed hos nationale, regionale og lokale regeringer, sundhedsvæsener, medicinalindustrien, ikke-statslige organisationer og i civilsamfundet for at sikre, at målsætningerne for universel dækning af forebyggelse, behandling og pleje opfyldes;

39. er bekymret over de høje priser på ny og second-line aids-medicin; opfordrer til en grundlæggende debat om patentlovgivningen; mener, at små tilpasninger af et produkt eller et aktivt stof kun bør medføre en tilsvarende forlængelse af patentbeskyttelsesperioden;

40. anmoder medlemsstaterne om at overveje at give Kommissionen et mandat, der er i overensstemmelse med EF-traktatens artikel 300 og 308 og er begrænset i omfang og tid, til på EU's vegne at forhandle med medicinalindustrien om en aftale, der sigter mod at opnå lavere priser på antiretrovirale lægemidler i EU;

41. opfordrer medlemsstaterne til at fremme brugen af medierne og de mest hensigtsmæssige distributionskanaler for at forbedre informationen til befolkningen, særlig teenagere og unge mennesker, om hiv-smitte, overførsel af smitte, hiv-testning og forebyggelsesfremmende adfærd;

42. opfordrer Kommissionen til at overveje muligheden for at indføje et afsnit om aidsbekæmpelse i Den Europæiske Ungdomsportal, blandt andet med data vedrørende de midler, der i medlemsstaterne er til rådighed på hiv/aidsområdet til oplysning, vejledning og pleje;

43. opfordrer Kommissionen, medlemsstaterne, civilsamfundet og den private sektor til at iværksætte eller støtte programmer og til at udvikle informations- og bevidstgørelseskampagner til bekæmpelse af homofobi, den stigmatisering, som rammer alle, der lever med hiv/aids, og forskelsbehandling af personer med hiv/aids for at nedbryde de barrierer, som hæmmer en effektiv bekæmpelse af sygdommen; opfordrer indtrængende medlemsstaterne til at forbyde forskelsbehandling af personer med hiv/aids, navnlig i servicesektoren (f.eks. med hensyn til forsikrings- og banktjenesteydelser samt sundhedsforsorg);

44. opfordrer Kommissionen og medlemsstaterne til at fastlægge politikker og programmer for social og arbejdsmarkedsmæssig integration af mennesker, der lever med hiv/aids;

45. tilskynder Kommissionen og medlemsstaterne til at gå i spidsen, når det gælder om på europæisk, nationalt og lokalt plan at fremme og finansiere adgangen til oplysning om hiv/aids, herunder rådgivning om ansvarlig seksuel adfærd og forebyggelse og behandling af seksuelt overførte sygdomme, samt til information, testning og dertil knyttede tjenesteydelser, med behørig hensyntagen til principperne om fortrolighed og informeret samtykke;

46. opfordrer medlemsstaterne til at fremme sundhedsundervisningen i skolerne med henblik på sensibilisering og fremme af sikker seksuel adfærd;

47. opfordrer indtrængende medlemsstaterne til at sikre, at alle borgere modtager seksualvejledning og -oplysning, som også omfatter respekt og ansvar for partneren og ligestilling af homoseksuelle, biseksuelle og transseksuelle, og fremhæver vigtigheden af seksualvejledning i skolerne;

48. anmoder Kommissionen og medlemsstaterne om at foretage en evaluering af sundhedsarbejderes kompetence og viden hvad angår hiv/aids og at afholde uddannelseskurser for sundhedsarbejdere om oplysning og bevidstgørelse af offentligheden;

49. opfordrer medlemsstaterne til fuldt ud at støtte kvinder og mænd, der er ansvarlige for den daglige pleje af aidsramte og/eller drager omsorg for sidstnævntes (efterladte) børn; påpeger, at de bør undervises i hjemmepleje og gøres bevidste om hiv/aidsforebyggelse og den gavn, som aidsramte har af en hensigtsmæssig behandling og god pleje;

50. henstiller indtrængende til Kommissionen at vurdere mulighederne for at etablere offentlig-private partnerskaber med nabolandene for at fremme supplerende metoder til bekæmpelse af hiv/aids;

51. glæder sig over det tyske formandskabs initiativ til at organisere konferencen "ansvar og partnerskab — sammen mod hiv/aids" i Bremen den 12.- 13. marts 2007 samt over, at Madrid vil være vært for den 11. europæiske konference om aids fra den 24.- 27. oktober 2007;

52. understreger den centrale rolle, der spilles af lokalsamfund, lokalt baserede organisationer, ngo'er og hiv/aidssmittede i kampen mod hiv/aids;

53. foreslår, at der etableres et "clearinghouse" på EU-plan med det formål at indsamle og analysere bedste praksis ifølge alle de institutioner og organisationer, der er aktive i bekæmpelsen af hiv/aids; mener at en sådan mekanisme vil kunne bidrage til at afsløre mangler i forbindelse med de eksisterende aktioner og til at formulere nye strategier;

54. pålægger sin formand at sende denne beslutning til Rådet, Kommissionen, Det Europæiske Center for Forebyggelse af og Kontrol med Sygdomme, WHO (Europa) og medlemsstaternes regeringer.

[1] "Vedtagne tekster", P6_TA(2006)0321.

[2] "Vedtagne tekster", P6_TA(2006)0526.

[3] HIV/AIDS in Europe, Europarådet, udvalget for sociale og sundheds- og familiemæssige anliggender, ordfører: Christine McCafferty, dok. 11033, 27.9.2006.

[4] EUT L 33 af 8.2.2003, s. 30.

[5] EUT C 288 E af 25.11.2006, s. 66.

[6] "Women and HIV/AIDS: Confronting the Crisis", en fælles rapport fra UNAIDS/UNFPA/UNIFEM 2004:45.

--------------------------------------------------